**INFORMACIJE SADRŽANE OVDJE NISU NAMIJENJENE ZA ŠIRENJE, OBJAVLJIVANJE ILI DISTRIBUCIJU, U CIJELOSTI ILI DJELOMIČNO, IZRAVNO ILI NEIZRAVNO, U ILI PREMA ILI IZ SJEDINJENIH AMERIČKIH DRŽAVA, AUSTRALIJE, KANADE, JAPANA, ŠVICARSKE, MEĐUNARODNOG FINANCIJSKOG CENTRA U DUBAIJU ILI JUŽNE AFRIKE ILI BILO KOJE DRUGE JURISDIKCIJE GDJE JE NEZAKONITO DISTRIBUIRATI OVU OBJAVU**

*Ova objava je oglas i nije prospekt u smislu Uredbe (EU) 2017/1129 Europskog parlamenta i Vijeća od 14. lipnja 2017. o prospektu koji je potrebno objaviti prilikom javne ponude vrijednosnih papira ili prilikom uvrštavanja za trgovanje na uređenom tržištu te stavljanju izvan snage Direktive 2003/71/EZ (“****Uredba o prospektu****”), i nije ponuda vrijednosnih papira za prodaju ili upis u bilo kojoj jurisdikciji, uključujući Sjedinjene Američke Države, Australiju, Kanadu, Japan, Švicarsku, Međunarodni financijski centar u Dubaiju ili Južnu Afriku.*

*Ni ova objava, niti išta sadržano u njoj, neće činiti osnovu za, niti se na nju ili bilo što sadržano u njoj može osloniti u vezi s, bilo kojom ponudom ili obvezom bilo koje vrste u bilo kojoj jurisdikciji. Savjetuje se potencijalnim ulagateljima pročitati prospekt prije donošenja bilo kakve odluke o ulaganju s ciljem da potpuno razumiju potencijalne rizike i koristi povezane s odlukom o ulaganju u vrijednosne papire. Ulagatelji ne bi trebali upisivati niti kupovati dionice navedene u ovoj objavi osim isključivo na temelju informacija sadržanih u prospektu u njegovom konačnom obliku (zajedno s bilo kojim dodacima i ažuriranim objavama, ako su relevantne, "****Prospekt****"), uključujući faktore rizika navedene u njemu, a koji može biti objavljen od strane Studenac Group S.A. (“****Društvo****”) u dogledno vrijeme u vezi s mogućom ponudom dionica Društva (“****Dionice****”) („****Ponuda****“) i mogućim uvrštenjem i uvođenjem takvih Dionica za trgovanje na uređena tržišta Varšavske burze („****WSE****“) i Zagrebačke burze („****ZSE****“) (“****Uvrštenje****”). Odobrenje prospekta ne treba smatrati kao podršku ulaganju u vrijednosne papire koji su ponuđeni ili uvršteni za trgovanje na reguliranom tržištu.*

*Kopija bilo kojeg Prospekta zajedno s njegovim sažetkom prevedenim na poljski i hrvatski, objavit će se od strane Društva na web stranici Društva (*[*https://www.studenacgroup.eu*](https://www.studenacgroup.eu)*) i na web stranici Luksemburške burze (*[*www.luxse.com*](http://www.luxse.com)*).*

*Rizik je sastavni dio svake odluke o ulaganju. Ulaganje u Dionice povezano je s nizom rizika, uključujući, ali ne ograničavajući se na, financijski rizik koji proizlazi iz pada cijene Dionica ili ograničenja njihove likvidnosti. Kod svih odluka o ulaganju potrebno je definirati budući profit i procijeniti rizik povezan s njim. Ulaganje u dionice podrazumijeva rizik gubitka dijela ili cijelog uloženog iznosa pa čak i potrebu snošenja dodatnih troškova.*

PRIOPĆENJE ZA MEDIJE

7. studenog 2024.

**Studenac Group S.A. najavila namjeru inicijalne javne ponude i uvrštenje svojih dionica na burzama u Zagrebu i Varšavi**

**Studenac Group S.A. (“Studenac” ili “Društvo”), koju čini jedan od najbrže rastućih maloprodajnih lanaca u srednjoj i istočnoj Europi, sa sjedištem u Hrvatskoj, najavila je namjeru inicijalne javne ponude svojih dionica. Očekuje se da će ponuda uključivati izdavanje novih dionica kao i prodaju postojećih dionica. Ponuda će biti usmjerena prema malim ulagateljima i institucionalnim ulagateljima u Hrvatskoj i Poljskoj, kvalificiranim institucionalnim kupcima u Sjedinjenim Američkim Državama te odabranim međunarodnim institucionalnim ulagateljima u drugim određenim jurisdikcijama. Studenac planira tražiti uvrštenje i uvođenje dionica Društva za trgovanje na uređenom tržištu Varšavske burze i uvrštenje za trgovanje na uređenom tržištu Zagrebačke burze.**

**Michał Seńczuk**, **predsjednik Uprave Studenca**, komentirao je današnju najavu:

*„Zadovoljstvo mi je najaviti namjeru Studenca da ponudi upis svojih dionica putem inicijalne javne ponude i uvrsti svoje dionice na Zagrebačku i Varšavsku burzu. Uvjeren sam da će dokazani poslovni model Studenca, kojeg potvrđuju snažni financijski rezultati sa značajnim rastom prihoda i postignućima u posljednjih nekoliko godina, uspjeti privući interes potencijalnih investitora. Vjerujem da će nastavak tog dugogodišnjeg uspjeha dovesti brend do pozicije jednog od vodećih tržišnih igrača u segmentu 'proximity' formata u regiji.*

*Nakon preuzimanja od strane Enterprise Investorsa 2018. godine, Studenac je više nego utrostručio broj trgovina u svojoj mreži, pa prema podacima s kraja rujna 2024., maloprodajnu mrežu Studenca čini više od 1.400 trgovina. Od uspješnog regionalnog trgovca u Dalmaciji proširili smo se diljem Hrvatske i postali najveći maloprodajni lanac u zemlji po broju trgovina. Ove godine napravili smo prvi korak u međunarodnoj ekspanziji ulaskom na susjedno tržište Slovenije. Ključni pokretač takvog rasta bila je naša usmjerenost na format trgovina koji nam omogućuje da budemo bliži svojim kupcima te brzo i praktično ispunimo njihove svakodnevne potrebe za kupnjom.*

*Vjerujemo da će inicijalna javna ponuda (Initial Public Offering - IPO) te zatim uvrštenje na Zagrebačku i Varšavsku burzu omogućiti daljnji rast jačanjem profila Društva, prepoznatljivosti brenda i kredibiliteta. Studenac namjerava nastaviti svoj organski rast otvaranjem novih trgovina te i dalje provoditi svoju uspješnu strategiju konsolidacije tržišta preuzimanjem drugih tržišnih igrača u Hrvatskoj i Sloveniji s ciljem da do kraja 2028. u svojoj mreži ima 3400 trgovina. Sredstva prikupljena izdavanjem novih dionica namjeravamo koristiti za nastavak financiranja takvog dinamičnog rasta i jačanje financijskog profila Društva. Cilj menadžmenta je povećati prihod Grupe za približno 30 posto (na pro-forma osnovi[[1]](#footnote-2)) u 2024. u odnosu na 2023. godinu s prosječnom godišnjom stopom rasta od 25 do 30 posto u srednjoročnom razdoblju.*

*Hrvatski, poljski i međunarodni investitori dobit će priliku ulagati u jednu od najbrže rastućih kompanija u Hrvatskoj prema prihodima, a koja posluje na atraktivnom tržištu te nudi daljnji dinamičan rast volumena poslovanja kao i atraktivne razine profitabilnosti.”*

**Ključne informacije o Ponudi:**

* Očekuje se da će Ponuda uključivati izdavanje novih dionica od strane Društva i prodaju postojećih dionica od strane pojedinih postojećih dioničara Društva, odnosno od strane Polish Enterprise Fund VIII (PEF VIII), kojim upravlja Enterprise Investors, odnosno jedan od najvećih private equity fondova u srednjoj i istočnoj Europi, a koji trenutno ima otprilike 90,08 posto dionica Društva te od strane Beragua Capital Advisory S.L., Heunadel Retail Invest GmbH, Elisario Limited i Vladimira Bosiljevca (zajedno “Manjinski Dioničari Prodavatelji ”) koji zajedno drže približno 9,16 posto dionica Društva. Osim toga, otprilike 0,76 posto dionica Društva drže određeni drugi dioničari, uključujući članove Uprave, koji neće prodavati dionice u ponudi (tzv. “Ostali Manjinski Dioničari ”).
* Društvo namjerava prikupiti bruto priljev od okvirno 80 milijuna eura izdanjem novih dionica u sklopu ponude kako bi financirali daljnji dinamičan rast poslovanja, uključujući akvizicije i širenje mreže trgovina, kao i smanjili zaduženost mjerenu omjerom Prilagođenog neto duga/EBITDA.
* Ponuda će biti upućena malim i institucionalnim ulagateljima u Hrvatskoj i Poljskoj, u svakom slučaju u skladu s Uredbom S (eng. Regulation S) prema Zakonu o vrijednosnim papirima SAD-a, kvalificiranim institucionalnim kupcima u Sjedinjenim Američkim Državama u skladu s i temeljem Pravila 144A (eng. Rule 144A) prema Zakonu o vrijednosnim papirima SAD-a, kao i odabranim međunarodnim institucionalnim ulagateljima u određenim drugim jurisdikcijama.
* Malim ulagateljima mogu biti ponuđene postojeće dionice do najviše približno 10 posto dionica koje će biti ponuđene u ponudi.
* Uvjeti ponude bit će predstavljeni u Prospektu koji će, zajedno s njegovim sažetkom prevedenim na hrvatski i poljski jezik, biti objavljen u skladu s relevantnim propisima nakon odobrenja Luksemburške nadzorne financijske agencije (Commission de Surveillance du Secteur Financier, CSSF) i postupka notifikacije Prospekta u Hrvatskoj i Poljskoj.
* Studenac planira tražiti uvrštenje i uvođenje svih dionica Društva u trgovanje na uređenom tržištu Varšavske burze i uvrštenje u trgovanje na uređenom tržištu Zagrebačke burze.
* Studenac planira tražiti registraciju ponuđenih dionica u Nacionalnom depozitoriju za vrijednosne papire (Krajowy Depozyt Papierów Wartościowych S.A.), kao primarnom depozitoriju, te u Središnjem klirinškom depozitarnom društvu, kao sekundarnom depozitoriju.
* Erste Group Bank AG, Erste Securities Polska S.A., Erste&Steiermärkische Bank d.d., Jefferies GmbH, J.P. Morgan SE, Santander Bank Polska S.A. – Santander Biuro Maklerskie i Banco Santander, S.A. djelovat će kao Zajednički Globalni Koordinatori i Zajednički Voditelji Knjiga Upisa. Santander Bank Polska S.A. – Santander Biuro Maklerskie i Erste&Steiermärkische Bank d.d. također će djelovati kao Investicijske Tvrtke za Hrvatsku i Poljsku.
* Erste Group Bank AG će djelovati kao menadžer za stabilizaciju i imat će pravo steći dionice na Varšavskoj burzi (WSE) i/ili Zagrebačkoj burzi (ZSE) u ukupnom iznosu koji ne prelazi 10 posto konačnog broja dionica ponuđenih u ponudi kako bi stabilizirao cijenu dionica.
* Članovi Uprave obvezat će se da neće nuditi ili prodavati dionice Društva, uz uobičajene iznimke, tijekom razdoblja od 540 dana nakon prvog uvrštenja dionica Društva (lock-up). PEF VIII će se obvezati na isto u razdoblju od 180 dana, dok će se Društvo, Manjinski Dioničari Prodavatelji i Ostali Manjinski Dioničari obvezati na razdoblje od 360 dana.

**Ključne informacije o Studencu i njegovim kompetitivnim prednostima:**

* *#1 mreža trgovina u Hrvatskoj s dokazanim poslovnim modelom kojeg karakterizira jedinstven 'proximity' format*

Studenac je najbrže rastući maloprodajni lanac u Hrvatskoj prema prihodima u posljednjih pet godina. Mrežu Studenca čine 1.404 trgovine zaključno s 30. rujnom 2024. godine, uključujući 1.372 trgovine u Hrvatskoj po čemu je Studenac lanac s najvećom maloprodajnom mrežom u državi, te 32 trgovine u Sloveniji nakon ulaska na to tržište u 2024. akvizicijom prodajnog lanca Kea.

Studenac djeluje kroz trgovine takozvanog 'proximity' modela, što znači da su strateški pozicionirane u blizini kupaca i prilagođene specifičnim potrebama obližnje zajednice te lokalnim uvjetima (npr. razina posjećenosti kupaca, turistička ponuda). Trgovine Studenca obično se nalaze bliže kupcima i na pogodnijim lokacijama u odnosu na konkurenciju. Oko 71 posto kupaca Studenca dolaze do trgovine u manje od pet minuta (znatno kraće u usporedbi s konkurencijom), dok velik dio kupaca dolazi pješice.

Trgovine Studenca usmjerene su na ponudu "I sitno i bitno" koja omogućuje brzu i kvalitetnu kupnju koja zadovoljava sve svakodnevne potrebe kupaca.

Studenac ima jedinstvenu mrežu trgovina istog formata koje su integrirane i posluju uglavnom pod jednakim brendom, s prosječnom prodajnom površinom od 111 četvornih metara. U trgovinama Studenca dostupno je između 2.000 i 4.000 individualnih proizvoda poznatih ili privatnih robnih marki, asortiman „to go“ proizvoda te određene dodatne usluge. Privlačan je kupcima zahvaljujući svojoj ponudi za svakodnevnu kupnju dostupnu u neposrednoj blizini, sa širokim asortimanom proizvoda koji zadovoljavaju dnevne potrebe kupaca, uključujući i izbor svježih proizvoda. Za razliku od trgovina većih formata, u Studencu su usmjereni na manje kupnje lokalnih kupaca i turista, a mogu se sažeti u koncept „hrana za danas, hrana za sutra“.

* *Atraktivna, brzorastuća maloprodajna tržišta u Hrvatskoj i Sloveniji*

Studenac primarno posluje u sektoru maloprodaje koji je u Hrvatskoj vrijedan 10,2 milijarde eura zaključno s 2023., a od 2018. do 2023. godine je rastao prosječnom godišnjom stopom rasta (CAGR) od 5,5 posto. Prema analizama konzultantske kuće OC&C, u sljedećih pet godina očekuje se CAGR od 4,8 posto.

Dva glavna najbrže rastuća segmenta hrvatske maloprodaje po prihodima su trgovine manjeg formata poput Studenca te diskonti. Ti se segmenti međusobno nadopunjuju u kontekstu kupovnih navika, pri čemu kupci u diskontima kupuju na veliko, dok istovremeno posjećuju trgovine manjih formata radi praktičnosti. Tržišni udio diskont segmenta u Hrvatskoj je oko 15 posto i niži je od udjela u drugim državama srednje i istočne Europe (npr. Poljska, Češka, Rumunjska, Mađarska) te je u skladu s time utjecaj ovog segmenta na ukupno tržište značajno manji.

Studenac je snažno prisutan u stambenim lokacijama, koje osiguravaju stabilne prihode tijekom cijele godine, i u tipičnim turističkim središtima, putem kojih može iskoristiti sve prednosti Hrvatske kao popularne turističke destinacije. Prema podacima Hrvatske turističke zajednice, Hrvatska je 2023. godine ugostila oko 21 milijun domaćih i stranih turista s oko 107 milijuna ostvarenih noćenja. Usporedbe radi, Hrvatska danas broji nešto ispod četiri milijuna stanovnika. Obzirom na uvođenje eura i ulazak Hrvatske u Schengen zonu početkom 2023., očekuje se povećanje broja turista, većinom iz Njemačke i drugih dijelova zapadne Europe.

Prema OC&C-u, tržišni udio Studenca u Hrvatskoj na temelju ukupnih prihoda u 2023. godini iznosio je 6,6 posto, što je porast od 4,1 postotnog boda u odnosu na 2018. godinu.

Menadžment vjeruje da je format trgovina Studenac prikladan za širenje u inozemstvo. Studenac je 2024. ušao na tržište Slovenije akvizicijom lanca Kea čime je započeo svoje pozicioniranje na slovenskom maloprodajnom tržištu vrijednom 5,9 milijardi eura (prema podacima iz 2023. uključenima u OC&C analizu).

Slovenija ima slične povoljne karakteristike tržišta kao Hrvatska. Ima atraktivno makroekonomsko i demografsko okruženje, uključujući članstvo u eurozoni te najviši BDP po stanovniku među 11 članica Europske unije iz središnje i istočne Europe (prema podacima Eurostata za 2023.).

Prema mišljenju menadžmenta, format trgovina Studenca je dobro prilagođen slovenskom tržištu, te su ukusi i navike slovenskih i hrvatskih potrošača slični.

* *Ubrzana ekspanzija od 2018.*

Studenac je osnovan 1991. godine u Omišu u južnom dijelu Hrvatske. U kolovozu 2018. Društvo je preuzeo Polish Enterprise Fund VIII (PEF VIII) kojim upravlja Enterprise Investors, jedan od najvećih private equity fondova u srednjoj i istočnoj Europi. Enterprise Investors se može pohvaliti jedinstvenim iskustvom i uspješnim investicijama u maloprodajnom sektoru. To uključuje investiciju u kompaniju Dino Polska S.A., jednog od najvećih maloprodajnih lanaca u Poljskoj koji je uspješno izlistan na Varšavskoj burzi 2017., te Profi Rom Food, najveći lanac supermarketa u Rumunjskoj kojeg su 2016. prodali drugoj private equity kompaniji.

U trenutku kada ga je preuzeo PEF VIII, mreža Studenca sastojala se od 385 trgovina. Nakon akvizicije, Studencu se pridružio tim menadžera i kompanija je počela ubrzano rasti. Studenac se tako transformirao iz kompanije u obiteljskom vlasništvu u profesionalnu organizaciju usmjerenu na rezultate.

S digitalizacijom duboko ukorijenjenom u svoj DNA, Studenac je postao jedan od najbrže rastućih tržišnih igrača u maloprodajnom sektoru u Hrvatskoj. Mreža trgovina se brzo širi, organski i akvizicijama. Od 2018. do 30. rujna 2024., Studenac je otvorio 491 novu i preuzeo 725 trgovina zahvaljujući akvizicijama lanaca Istarski Supermarketi, Sonik, Bure, Pemo, Lonia, Strahinjčica, Špar Trgovina, LA-VOR i Decentia u Hrvatskoj te lanca Kea u Sloveniji.

* *Snažno financijsko poslovanje s iznimnim rastom prodaje*

Studenac je jedan od najbrže rastućih maloprodajnih lanaca u srednjoj i istočnoj Europi, sa sjedištem u Hrvatskoj. Stalno je povećavao prihode i to organskim rastom, akvizicijama kao i rastom na usporedivoj osnovi (like-for-like, LFL).

Prihodi su porasli s 309,5 milijuna eura u 2021. godini na 668,1 milijuna eura u 2023. godini, što predstavlja prosječnu godišnju stopu rasta (CAGR) od 46,9 posto. U istom razdoblju, prilagođena EBITDA[[2]](#footnote-3) povećana je s 31,3 milijuna eura na 65,9 milijuna eura (CAGR od 45,1 posto). Pro forma prihodi i pro forma prilagođena EBITDA za 2023.[[3]](#footnote-4) iznosili su 702 milijuna eura, odnosno 70,7 milijuna eura. LFL rast prihoda u Studencu iznosio je 5,6 posto u 2021., 18,0 posto u 2022. i 16,3 posto u 2023. godini.

U prvih osam mjeseci 2024. godine, Studenac je ostvario konsolidirani prihod od 556,5 milijuna eura, što je porast od 19,7 posto na godišnjoj razini s LFL rastom od 13,1 posto. U istom razdoblju, prilagođena EBITDA povećana je na 66,9 milijuna eura (+22,3 posto y/y). Pro forma prihodi i pro forma prilagođena EBITDA za prvih osam mjeseci 2024. iznosili su 608,8 milijuna eura, odnosno 72,1 milijun eura.

Cilj menadžmenta je povećati prihode Grupe za otprilike 30 posto (na pro forma osnovi) u 2024. u usporedbi s 2023. godinom, te CAGR-om od 25 do 30 posto u srednjoročnom razdoblju.

* *Daljnji rast u Hrvatskoj i međunarodna ekspanzija s ciljem od 3.400 trgovina do kraja 2028.*

Menadžment kompanije vjeruje da je Studenac povoljno pozicioniran za daljnji rast u Hrvatskoj kao i da je format njegovih trgovina primjenjiv za ekspanziju na inozemna tržišta. U 2024. Studenac je ušao na tržište susjedne Slovenije.

Strategija Studenca temelji se na nekoliko čimbenika rasta, uključujući povećanje opsega poslovanja i fleksibilnost, LFL rast, poboljšanje ponude i unapređenje korisničkog iskustva.

Studenac planira nastaviti rasti organski, odnosno otvaranjem novih trgovina u Hrvatskoj i Sloveniji. Studenac planira doseći brojku od oko 140 trgovina otvorenih u cijeloj 2024., a menadžment očekuje da će broj novih trgovina rasti svake godine i to na osnovu prilika za nova otvaranja (takozvani 'white space') u Hrvatskoj i Sloveniji. Konzultantska tvrtka OC&C procjenjuje da postoji 3.200 'white space' lokacija pogodnih za format Studenca diljem Hrvatske kao i oko 700 potencijalnih lokacija u Sloveniji.

Studenac također namjerava nastaviti provoditi svoju provjerenu strategiju konsolidacije tržišta akvizicijama drugih tržišnih igrača. Rascjepkanost hrvatskog maloprodajnog tržišta privlačna je konsolidatoru kao što je Studenac, jednako kao i sve veća važnost kupnje u trgovinama u neposrednoj blizini, što ide u prilog poslovnom modelu Studenca. Studenac je već potvrdio svoje iskustvo u akvizicijama i uspješnoj integraciji drugih maloprodajnih lanaca iz cijele zemlje.

Kroz otvaranje novih trgovina te akvizicije drugih tržišnih igrača u Hrvatskoj i Sloveniji, Studenac ukupno planira imati 3.400 trgovina u svojoj mreži do kraja 2028. godine.

* *Digitalizacija i inovacije su čvrsto integrirane u organizaciju*

Studenac je usmjeren na povećanje učinkovitosti i profitabilnosti zahvaljujući, između ostalog, digitalnim alatima u strateškim područjima poslovanja. Digitalizacija i inovacije čvrsto su integrirane u organizaciju i to zahvaljujući internom centru izvrsnosti - Studenac Digital. Menadžment vjeruje da nova rješenja, poput naprednih alata za analitiku u određivanju cijena i promocija, omogućuju Studencu konkurentsku prednost na lokalnom tržištu.

Odobrenje za otvaranje trgovina na novim lokacijama u Studencu je utemeljeno na podacima i to zahvaljujući naprednom alatu za procjenu lokacija. Alat se zasniva na automatiziranim preporukama za procjenu lokacija, a koristi i strojno učenje za precizniju identifikaciju prikladnih lokacija za nove trgovine. Zahvaljujući takvom alatu, otvaranje novih trgovina je brže i učinkovitije. Zatvoren je mali broj trgovina otvorenih nakon 2018. godine.

Studenac namjerava nastaviti razvijati svoju logistiku i opskrbni lanac kako bi unaprijedio kvalitetu svježih proizvoda i njihovu dostupnost na policama te skratio vrijeme isporuke u trgovine. Poboljšanje kvalitete svježih proizvoda ključni je čimbenik u strategiji Studenca koja je usmjerena na povećanje udjela svježih proizvoda u prodajnom asortimanu s ciljem poboljšanja marže i pokretanja LFL rasta.

Studenac je u procesu transformacije i centralizacije svoje logističke strukture kako bi podržao rast i poboljšao profitabilnost. Kompanija planira udvostručiti udio centraliziranih isporuka s 33 posto u 2023. na 65 posto do 2028. godine, čime će povećati učinkovitost i profitabilnost. To će postići i pregovorima o boljim uvjetima s dobavljačima.

* *Posvećenost Studenca ESG-u*

Studenac je ekološki osviještena organizacija usmjerena na smanjenje svog ugljičnog otiska. To planira postići inicijativama za uštedu energije te korištenjem obnovljivih izvora energije. Od 2021. godine, Studenac posjeduje ZelEn (zelena energija) certifikat. To znači da 90 posto energije koju kompanija koristi, dolazi iz obnovljivih izvora energije kupljenih od HEP Grupe.

Inicijative za očuvanje biološke raznolikosti Studenca uključuju projekt „Korak bliže prirodi“, pokrenut 2020., kroz koji provodi akcije čišćenja mora duž jadranske obale te poticanja urbane bioraznolikosti. U sklopu projekta Studenac je pokrenuo i inicijativu za zaštitu podzemnih voda.

Društvene inicijative Studenca usmjerene su i na projekte za lokalnu zajednicu, što uključuje podršku nevladinim organizacijama kroz poticanje raznolikosti i uključivosti. Naime, Studenac je 2021. pokrenuo projekt „Korak bliže zajednici“ s ciljem podrške nevladinim organizacijama, socijalno ugroženim i ranjivim skupinama te djeci, kao i promocije zdravstvenih tema.

Studenac je također posvećen održavanju visokih standarda korporativnog upravljanja. Konkretno, pridržavat će se Kodeksa korporativnog upravljanja Varšavske burze (WSE Best Practices) i Kodeksa korporativnog upravljanja Zagrebačke burze. Tri člana Nadzornog odbora Studenca ispunjavaju kriterije neovisnosti opisane u dokumentu WSE Best Practices.

**Ključni financijski pokazatelji**

|  |  |  |  |  |  |  |
| --- | --- | --- | --- | --- | --- | --- |
| **(u milijunima, euri)** | **2021.** | **2022.** | **2023.** | **8M 2023.** | **8M 2024.** | **8M 2024. pro forma[[4]](#footnote-5)**  |
| Prihodi od prodaje | 309,5 | 502,5 | 668,1 | 465,1 | 556,5 | 608,8 |
| *Rast prihoda od prodaje* | *15,1%* | *62,4%* | *33,0%* | *-* | *19,7%* | *-* |
| *LFL rast prodaje* | *5,6%* | *18,0%* | *16,3%* | *15,1%* | *13,1%* | *-* |
| Bruto dobit od maloprodaje i veleprodaje | 92,7 | 145,9 | 203,3 | 145,2 | 179,1 | - |
| *Marža bruto dobiti od maloprodaje i veleprodaje* | *32,0%* | *30,8%* | *32,7%* | *33,6%* | *34,9%* | *-* |
| Prilagođena EBITDA[[5]](#footnote-6) | 31,3 | 43,6 | 65,9 | 54,7 | 66,9 | 72,1 |
| *Marža prilagođene EBITDA* | *10,1%* | *8,7%* | *9,9%* | *11,8%* | *12,0%* | *11,8%* |
| Prilagođeni neto dug[[6]](#footnote-7) / Prilagođena EBITDA | 3,8x | 4,4x | 4,2x | 4,5x | 3,9x | 3,1x |
| Neto dobit / (gubitak) | 0.0 | (0,1) | 1,3 | 10,1 | 16,3 | 20,3 |

**Upiti**

Za dodatne informacije molimo kontaktirajte:

Mediji:

**NBS Communications (Poljska)**

Piotr Wojtaszek | +48 500 202 355

Krzysztof Woch | + 48 516 173 691

Maciej Szczepaniak | +48 514 985 845

Joanna Brewińska | +48 502 255 415

e-mail: studenac@nbs.com.pl

**Pragma komunikacije (Hrvatska)**

Ružica Ilak | +385 91 1186 186 | studenac@pragma.hr

**Aldgate Strategy Group (Međunarodni)**

Nathaniel Espino | +48 696 041 731 | nathaniel.espino@aldgate.pl

**Studenac**

Tatjana Spajić – direktorica Korporativnih komunikacija

+385 91 489 0462 **|** tatjana.spajic@studenac.hr

Adam Kucza – rukovoditelj Odjela za odnose s investitorima

+385 91 489 0485 | adam.kucza@studenac.hr

Ova objava nije namijenjena za objavljivanje ili distribuciju, izravno ili neizravno, u ili prema Sjedinjenim Američkim Državama. Ova objava i svaka kasnija ponuda vrijednosnih papira mogu biti ograničeni pravom određene jurisdikcije, te osobe koje prime ovu objavu trebaju se informirati o takvim ograničenjima i pridržavati ih se. Nepoštivanje takvih ograničenja može predstavljati kršenje propisa koji reguliraju vrijednosne papire bilo koje takve jurisdikcije.

Sadržaj ove objave pripremljen je i isključiva je odgovornost Društva.

Informacije sadržane u ovoj objavi služe isključivo u informativne svrhe i ne predstavljaju potpune ili cjelovite informacije. Na informacije sadržane u ovoj objavi, kao i na njihovu točnost, pravednost ili cjelovitost, ne može se oslanjati nijedna osoba ni u koju svrhu. Informacije u ovoj objavi podložne su promjenama. Ulagatelji ne bi trebali upisivati niti kupovati dionice navedene u ovoj objavi, osim isključivo na temelju informacija iz Prospekta kojeg Društvo može objaviti u dogledno vrijeme u vezi s Ponudom i Uvrštenjem. Prije upisivanja ili kupnje bilo kakvih Dionica, osobe koje gledaju ovu objavu trebaju osigurati da u potpunosti razumiju i prihvaćaju rizike koji će biti navedeni u Prospektu kada bude objavljen.

Vremenski plan Ponude, uključujući datum Uvrštenja, može biti pod utjecajem niza okolnosti kao što su tržišni uvjeti. Ne postoji jamstvo da će se Uvrštenje dogoditi, i osobe koje gledaju ovu objavu ne bi trebale temeljiti svoje financijske odluke na namjerama Društva u vezi s Uvrštenjem u ovoj fazi. Stjecanje ulaganja na koja se ova objava odnosi može izložiti ulagatelja značajnom riziku gubitka cijelog ili dijela uloženog iznosa. Osobe koje razmatraju takva ulaganja trebale bi se konzultirati s ovlaštenom osobom koja je specijalizirana za savjetovanje o takvim ulaganjima. Ova objava ne predstavlja preporuku u vezi s Ponudom. Vrijednost dionica može se smanjiti kao i povećati. Potencijalni ulagatelji trebali bi se konzultirati s profesionalnim savjetnikom o prikladnosti Ponude za određenu osobu.

Izjave sadržane ovdje mogu predstavljati "izjave o budućim događajima". Izjave o budućim događajima obično su prepoznatljive po korištenju određenih riječi, uključujući, ali ne ograničavajući se na: "mogu", "će", "treba", "planira", "očekuje", "anticipira", "procjenjuje", "vjeruje", "namjerava", "projicira" ili "cilja" ili njihove negacije ili druge varijacije tih riječi ili sličnu terminologiju.

Izjave o budućim događajima temelje se na trenutnim očekivanjima i uključuju niz poznatih i nepoznatih rizika, nesigurnosti i drugih čimbenika koji bi mogli uzrokovati da stvarno financijsko stanje, poslovna izvedba ili rezultati Društva ili njegove industrije, u bitnome odstupaju od budućeg financijskog stanja, poslovne izvedbe ili rezultata koji su izraženi ili implicirani u izjavama o budućim događajima. Ne biste se trebali neopravdano oslanjati na izjave o budućim događajima i osim ako nije drugačije propisano, Društvo se ne obvezuje javno ažurirati ili revidirati bilo kakve izjave o budućim događajima koje mogu biti navedene ovdje, bilo kao rezultat novih informacija, budućih događaja ili na drugi način.

Osim ako nije drugačije naznačeno, podaci o tržištu, industriji i konkurentskom položaju su procjene (i prema tome približne) i treba ih uzeti s oprezom. Takve informacije nisu revidirane niti neovisno potvrđene, i Društvo nije provjerilo osnovne ekonomske pretpostavke na koje se takve informacije oslanjaju.

Ova objava ne sadrži niti predstavlja ponudu ili poziv na davanje ponude za kupnju dionica ili bilo kojih drugih vrijednosnih papira u Sjedinjenim Američkim Državama, Australiji, Kanadi, Japanu, Švicarskoj, Međunarodnom Financijskom Centru u Dubaiju ili Južnoj Africi, ili u bilo kojoj jurisdikciji u kojoj su takva ponuda ili poziv nezakoniti. Vrijednosni papiri navedeni ovdje nisu i neće biti registrirani prema Zakonu o vrijednosnim papirima Sjedinjenih Američkih Država (*eng. U.S. Securities Act*) iz 1933. godine, s izmjenama i dopunama („**Zakon o vrijednosnim papirima SAD-a**“), te se ne smiju nuditi ili prodavati u Sjedinjenim Američkim Državama, osim prema primjenjivom izuzeću od zahtjeva, ili u transakciji koja nije podložna zahtjevima za registraciju iz Zakona o vrijednosnim papirima SAD-a. Ponuda i prodaja ovdje navedenih vrijednosnih papira neće biti registrirani prema važećim propisima o vrijednosnim papirima Australije, Kanade, Japana, Švicarske, Međunarodnog Financijskog Centra u Dubaiju, Južne Afrike ili bilo koje jurisdikcije u kojoj su takva ponuda ili poziv nezakoniti. Podložno određenim iznimkama, dionice se ne smiju nuditi ili prodavati u Australiji, Kanadi, Japanu, Švicarskoj, Međunarodnom financijskom centru u Dubaiju, Južnoj Africi ili bilo kojoj jurisdikciji u kojoj je to nezakonito ili, u ime ili za račun, bilo kojeg državljana, rezidenta ili građanina Australije, Kanade, Japana, Švicarske, Međunarodnog financijskog centra u Dubaiju, Južne Afrike ili bilo kojoj jurisdikciji gdje je to nezakonito. Neće biti javne ponude vrijednosnih papira opisanih ovdje u Sjedinjenim Američkim Državama, Australiji, Kanadi, Japanu, Švicarskoj, Međunarodnom financijskom centru u Dubaiju, Južnoj Africi ili bilo kojoj jurisdikciji u kojoj je to nezakonito.

Niti jedna ponuda ili poziv za stjecanje vrijednosnih papira Društva ne vrši se putem ili u vezi s ovom objavom. Svaka takva ponuda bit će izvršena isključivo putem Prospekta nakon što bude (i) odobren od strane *Commission de Surveillance du Secteur Financier of the Grand Duchy of Luxembourg*, relevantnog tijela iz Luksemburga za financijski nadzor; i (ii) objavljen u skladu s relevantnim odredbama prava EU, UK, hrvatskog ili poljskog prava u vezi s javnom ponudom u Hrvatskoj i/ili Poljskoj (svaka s dopunama ili izmjenama), za, u svakom slučaju, osobe koje su ovlaštene primiti i osloniti se na takve dokumente u skladu s njihovim uvjetima.

Ova obavijest je upućena i namijenjena samo (i) osobama u Poljskoj, koje su fizičke osobe (pojedinci), pravni subjekti (pravne osobe) i nepravne osobe koje nisu pojedinci (organizacijska jedinica bez pravne osobnosti) (Poljski Mali Ulagatelji) i institucionalnim ulagateljima (Poljski Institucionalni Ulagatelji) u svakom slučaju u skladu s Uredbom S (*eng*. *Regulation* S) prema američkom Zakonu o vrijednosnim papirima iz 1933. (*eng*. *U.S. Securities Act*), s izmjenama i dopunama, (ii) osobama u Hrvatskoj, koje su fizičke osobe (pojedinci), pravni subjekti (pravne osobe) i nepravne osobe koje nisu pojedinci (organizacijska jedinica bez pravne osobnosti) (Hrvatski Mali Ulagatelji) i institucionalnim ulagateljima (Hrvatski Institucionalni Ulagatelji) u svakom slučaju u skladu s Uredbom S (*eng*. *Regulation S)* prema američkom Zakonu o vrijednosnim papirima iz 1933., (*eng. U.S. Securities Act),* s izmjenama i dopunama, (iii) kvalificiranim institucionalnim kupcima u Sjedinjenim Američkim Državama kako su definirani u, i oslanjajući se na, Pravilo 144A prema američkom Zakonu o vrijednosnim papirima te (iv) određenim institucionalnim ulagateljima izvan Sjedinjenih Američkih Država, Poljske i Hrvatske, u skladu s Uredbom S i u skladu s iznimkom od obveze objavljivanja prospekta prema Uredbi o prospektu.

U Ujedinjenom Kraljevstvu ova komunikacija distribuira se i usmjerena je samo na "kvalificirane ulagatelje" u smislu UK verzije Uredbe o prospektu EU (2017/1129/EU) koja je dio UK prava temeljem Sporazuma o povlačenju iz Europske unije (*eng*. *European Union (Withdrawal) Act*) iz 2018. godine, i: (i) koji imaju profesionalno iskustvo u pitanjima koja se odnose na ulaganja i koji potpadaju pod definiciju "investicijskih profesionalaca" (*eng*. *investment professionals*) u smislu članka 19(5) Zakona o financijskim uslugama i tržištima kapitala iz 2000. (Financijska promocija) Odluka 2005 (eng. Financial Services and Markets Act 2000 (Financial Promotion) Order 2005) ("**Odluka**") ili (ii) su entiteti visoke neto vrijednosti i druge osobe kojima se takva komunikacija može na drugi način zakonito prenijeti na temelju članka 49(2)(a) do (d) Odluke (sve te osobe zajedno se nazivaju "**Relevantne osobe**"). Ova komunikacija ne smije se koristiti ili se na nju oslanjati osobe koje nisu Relevantne osobe. Bilo koje ulaganje ili ulagateljska aktivnost na koju se ova komunikacija odnosi dostupna je samo Relevantnim osobama i bit će provedena samo s Relevantnim osobama. Osobe koje distribuiraju ovu komunikaciju moraju se uvjeriti da je to zakonito učiniti. Vrijednosni papiri bit će dostupni samo Relevantnim osobama, a svaki poziv, ponuda ili sporazum za upisivanje, kupnju ili drugačije stjecanje takvih vrijednosnih papira bit će provedeni samo s Relevantnim osobama.

U vezi s Ponudom, Erste Group Bank AG kao menadžer za stabilizaciju (*eng. the Stabilising Manager*) („**Menadžer Za Stabilizaciju** “) imat će pravo steći Dionice na WSE i/ili ZSE u ukupnom iznosu koji ne prelazi 10% konačnog broja Dionica obuhvaćenih Ponudom kako bi stabilizirao cijenu Dionica. Kupnja Dionica u svrhu stabilizacije bit će podložna odredbama važećih zakona i propisa, posebno Uredbe (EU) 596/2014 od 16. travnja 2014. i Delegirane uredbe Komisije (EU) 2016/1052 od 8. ožujka 2016. Transakcije kupnje vezano uz Dionice provodit će se tijekom razdoblja koje neće biti duže od 30 dana nakon datuma uvrštenja na WSE i ZSE (po cijeni koja ne prelazi konačnu cijenu Dionica ponuđenih institucionalnim ulagateljima).

Niti jedan od Zajedničkih Globalnih Koordinatora (*eng. Joint Global Coordinators*) niti bilo koja od njihovih povezanih osoba ili povezanih osoba od njihovih povezanih osoba ili bilo koji od njihovih direktora, službenika, zaposlenika, savjetnika ili agenata ne prihvaća bilo kakvu odgovornost ili obvezu za te ne daje bilo kakvu izjavu ili jamstvo, izričito ili implicitno, u vezi istinitosti, točnosti ili potpunosti informacija u ovoj objavi (ili jesu li bilo koje informacije izostavljene iz objave) ili bilo koju drugu informaciju vezanu uz Društvo, njegova društva kćeri ili povezana društva, bilo da su u pisanom, usmenom, vizualnom ili elektroničkom obliku, i neovisno o načinu na koji su prenesene ili učinjene dostupnima, niti za bilo kakav gubitak nastao uslijed bilo kakvog korištenja ove objave ili njenog sadržaja ili na bilo koji drugi način u vezi s njom. Stoga, Zajednički Globalni Koordinatori odriču se, u najvećoj mjeri dopuštenoj važećim propisima, svake i bilo kakve odgovornosti, bilo izvanugovorne odgovornosti (*eng. Tort*) ili one koja proizlazi iz ugovora ili na bilo koji drugi način u vezi s ovom objavom i/ili bilo kojom takvom izjavom.

Zajednički Globalni Koordinatori djeluju isključivo za Društvo i dioničare koji prodaju (*eng. Selling shareholders*), i nikoga drugoga u vezi s Ponudom, te svaki od Zajedničkih Globalnih Koordinatora neće smatrati nijednu drugu osobu svojim klijentom u vezi s Ponudom i neće odgovarati nikome osim Društvu i dioničarima koji prodaju (*eng. Selling shareholders*), za pružanje zaštite koja se pruža njihovim klijentima, niti za pružanje savjeta u vezi s Ponudom, sadržajem ove obavijesti ili bilo kojom transakcijom, aranžmanom ili drugim pitanjem ovdje navedenim.

U vezi s Ponudom, Zajednički Globalni Koordinatori i njihove povezane osobe mogu preuzeti dio dionica obuhvaćenih Ponudom kao početnu poziciju (*eng. principal position*) i u tom kapacitetu mogu zadržati, kupiti, prodati, ponuditi na prodaju za svoj račun takve dionice i druge vrijednosne papire Društva ili povezane investicije u vezi s Ponudom ili na drugi način. Stoga, reference u Prospektu, jednom kada bude objavljen, na dionice koje se nude, stječu, plasiraju ili na drugi način koriste, treba čitati na način da uključuje bilo koje izdavanje ili ponudu, ili stjecanje, plasiranje ili drugo korištenje od strane Zajedničkih Globalnih Koordinatora i njihovih povezanih osoba koje djeluju u tom kapacitetu. Osim toga, Zajednički Globalni Koordinatori i njihove povezane osobe mogu sklopiti financijske aranžmane (uključujući swapove (*eng. swaps*)) ili ugovore o razlici u cijeni/CFD ugovori (*eng. Contracts for differences)* s ulagateljima u vezi s kojima Zajednički Globalni Koordinatori i njihove povezane osobe mogu povremeno stjecati, zadržavati ili raspolagati Dionicama Društva. Zajednički Globalni Koordinatori ne namjeravaju otkriti opseg bilo kojih takvih investicija ili transakcija, osim u skladu s bilo kojim pravnim ili regulatornim obvezama da to učine.

**Informacije za distributere**

Isključivo za potrebe zahtjeva za upravljanje proizvodima sadržanih u: (a) EU Direktivi 2014/65/EU o tržištu financijskih instrumenata, s izmjenama i dopunama ("**MiFID II**"); (b) Člancima 9. i 10. Delegirane direktive Komisije (EU) 2017/593 o dopuni MiFID II; i (c) lokalnim provedbenim mjerama (zajedno, "**Zahtjevi Za Upravljanje Proizvodima MiFID II**"), te odričući se svih i bilo kakvih odgovornosti, bilo da proizlaze iz izvanugovorne odgovornosti, ugovora ili na drugi način, koje bi bilo koji "proizvođač" (u smislu Zahtjeva Za Upravljanje Proizvodima MiFID II) inače mogao imati u vezi s time, Dionice su prošle proces odobravanja proizvoda, koji je utvrdio da su te Dionice: (i) kompatibilne s ciljnim krajnjim tržištem malih ulagatelja i ulagatelja koji zadovoljavaju kriterije profesionalnih klijenata i prihvatljivih suprotnih strana, svaki prema definiciji iz MiFID II; i (ii) prihvatljive za distribuciju kroz sve distribucijske kanale koje MiFID II dopušta ("**Procjena Ciljnog Tržišta**"). Neovisno o Procjeni Cljnog Tržišta, distributeri trebaju napomenuti da: cijena Dionica može pasti i ulagatelji mogu izgubiti cijeli ili dio svog ulaganja; Dionice ne nude zajamčeni prihod niti kapitalnu zaštitu (*eng.capital protection*); i ulaganje u Dionice kompatibilno je samo s ulagateljima kojima nije potreban zajamčeni prihod ili kapitalna zaštita, koji su (bilo sami ili u suradnji s odgovarajućim financijskim ili drugim savjetnikom) sposobni procijeniti prednosti i rizike takvog ulaganja i koji imaju dovoljno resursa da podnesu bilo kakve gubitke koji iz toga mogu proizaći. Procjena Ciljnog Tržišta ne dovodi u pitanje zahtjeve bilo kakvih ugovornih, zakonskih ili regulatornih ograničenja prodaje u vezi s Ponudom.

Radi izbjegavanja sumnje, Procjena Ciljnog Tržišta ne predstavlja: (a) procjenu prikladnosti ili primjerenosti za potrebe MiFID II; niti (b) preporuku bilo kojem ulagatelju ili grupi ulagatelja da ulože u, ili kupe, ili poduzmu bilo kakvu drugu radnju u vezi s Dionicama.

Svaki distributer odgovoran je za provođenje vlastite procjene ciljnog tržišta u vezi s Dionicama i za određivanje odgovarajućih kanala distribucije.

1. Uključujući rezultate poslovanja preuzetih trgovina tijekom relevantnog perioda (te u slučaju pro forma informacija za prvih osam mjeseci 2024.) kao da su te trgovine preuzete s 1. siječnja te godine. Napomena: isto se objašnjenje odnosi na svako spominjanje pro forma rezultata u ovom priopćenju za medije. [↑](#footnote-ref-2)
2. Post-MSFI 16 Prilagođena EBITDA za određeno razdoblje se definira kao post-MSFI 16 EBITDA prilagođena za događaje koji nisu povezani s glavnom aktivnošću Studenca, kao što su (i) troškovi povezani s procesima dubinske analize poslovanja (uključujući troškove vezane uz komercijalno, financijsko, porezno i pravno dubinsko snimanje te diskrecijske bonuse isplaćene zaposlenicima koji su sudjelovali u procesu dubinskog snimanja); i (ii) troškovi u procesima spajanja i akvizicija te troškovi integracije nakon spajanja (uključujući bonuse za vanjske zaposlenike, troškove povezane s procesom integracije preuzetih tvrtki te troškove pravnih, financijskih i drugih savjetnika koji su nastajali tijekom završenih akvizicija). Gdje god se u ovom priopćenju za medije spominje prilagođena EBITDA, to znači prilagođena post-MFSI 16 EBITDA. [↑](#footnote-ref-3)
3. Uključujući rezultate poslovanja preuzetih trgovina tijekom relevantnog perioda (te u slučaju pro forma informacija za prvih osam mjeseci 2024.) kao da su te trgovine preuzete s 1. siječnja te godine. Napomena: isto se objašnjenje odnosi na svako spominjanje pro forma rezultata u ovom priopćenju za medije. [↑](#footnote-ref-4)
4. Uključujući rezultate poslovanja preuzetih trgovina tijekom relevantnog perioda (te u slučaju pro forma informacija za prvih osam mjeseci 2024.) kao da su te trgovine preuzete s 1. siječnja te godine. [↑](#footnote-ref-5)
5. Post-MSFI 16 Prilagođena EBITDA za određeno razdoblje se definira kao post-MSFI 16 EBITDA prilagođena za događaje koji nisu povezani s glavnom aktivnošću Studenca, kao što su (i) troškovi povezani s procesima dubinske analize poslovanja (uključujući troškove vezane uz komercijalno, financijsko, porezno i pravno dubinsko snimanje te diskrecijske bonuse isplaćene zaposlenicima koji su sudjelovali u procesu dubinskog snimanja); i (ii) troškovi u procesima spajanja i akvizicija te troškovi integracije nakon spajanja (uključujući bonuse za vanjske zaposlenike, troškove povezane s procesom integracije preuzetih tvrtki te troškove pravnih, financijskih i drugih savjetnika koji su nastajali tijekom završenih akvizicija). [↑](#footnote-ref-6)
6. Prilagođeni Neto dug nakon primjene MSFI 16 definira se kao zbroj kratkoročnih kredita i zajmova, dugoročnih kredita i zajmova, dugoročnih obveza po osnovi najma i kratkoročnih obveza po osnovi najma, umanjen za novac i novčane ekvivalente te potraživanja od kartičarskih kompanija. [↑](#footnote-ref-7)